Archie Cruz

Archie Cruz (oik. Arttu Onni Aleksi Kuosmanen; s. 26. maaliskuuta 1992 Savonlinna) on suomalainen laulaja, lauluntekijä ja muusikko. Hän on rockyhtye Santa Cruzin laulaja-kitaristi. Hän oli mukana perustamassa yhtyettä vuonna 2007. Santa Cruz on sittemmin julkaissut viisi albumia ja esiintynyt ympäri maailmaa. Yhtyeen muut jäsenet riitautuivat Archie Cruzin kanssa vuonna 2018 ja erosivat yhtyeestä kesken kiertueen. Archie Cruz on sittemmin jatkanut Santa Cruzin ainoana alkuperäisjäsenenä uusien kokoonpanojen kera.
Santa Cruzin ohella Archie Cruz on soittanut The Local Band -superyhtyeessä ja vieraillut muiden artistien kappaleilla.
Tausta.
Arttu ”Archie Cruz” Kuosmanen syntyi 26. maaliskuuta 1992. Hän on kotoisin Savonlinnasta. Kuosmasen isä on ABC King -kenkäkauppaketjun perustaja.
Ura.
Santa Cruz.
Archie Cruz ja Joonas ”Johnny Cruz” Parkkonen perustivat rockyhtye Santa Cruzin vuonna 2007. Ennen pitkää yhtyeeseen liittyivät myös Mitja ”Middy Cruz” Toivonen ja Tapani ”Tazzy Cruz” Fagerström. Santa Cruzin debyyttialbumi "Screaming for Adrenaline" julkaistiin vuonna 2013, jonka jälkeen yhtye aloitti ensimmäiset ulkomaankiertueensa Keski-Euroopassa ja Isossa-Britanniassa. Yhtyeen toinen albumi "Santa Cruz" julkaistiin vuonna 2015, ja se nousi Suomen albumilistan kolmanneksi. Vuonna 2016 yhtye aloitti ensimmäisen Yhdysvaltojen-kiertueensa.
Santa Cruzin kolmas albumi "Bad Blood Rising" julkaistiin vuonna 2017. Maaliskuussa 2018 yhtye aloitti uuden Yhdysvaltojen-kiertueen, joka keskeytettiin kuun lopussa. Johnny, Middy ja Tazzy Cruz tiedottivat omilla sosiaalisen medioiden tileillään jättäneensä yhtyeen, kun taas Archie Cruz kertoi, että hänet oli potkittu ulos yhtyeen kiertuebussista ja ettei kiertueen peruminen ollut hänen päätöksensä. Lopulta Archie Cruz päätti jatkaa yhtyeen ainoana alkuperäisjäsenenä ja kasasi ympärilleen uuden kokoonpanon. Neljäs Santa Cruz -albumi "Katharsis" julkaistiin vuonna 2019, jonka jälkeen yhtye kiersi jälleen Yhdysvalloissa.
The Local Band.
Vuonna 2013 Archie Cruz oli mukana perustamassa The Local Band -superyhtyettä, johon kuuluvat myös Alexi Laiho, Jussi 69 ja Olli Herman. The Local Band perustettiin sillä ajatuksella, että yhtye esiintyisi kerran vuodessa ja soittaisi pääasiassa jäsentensä lempimusiikkia. Yhtyeen ensimmäinen konsertti järjestettiin Helsingin Tavastia-klubilla joulukuussa 2013, mikä myi loppuun. Sittemmin yhtye on esiintynyt muun muassa Ruisrockissa ja Japanissa. Joulukuussa 2015 The Local Band julkaisi EP:n "Locals Only – Dark Edition".
Keväällä 2018 Samy Elbanna paikkasi Archie Cruzia The Local Bandissa, tämän ollessa Yhdysvaltojen-kiertueella Santa Cruzin kanssa. Archie Cruz palasi yhtyeen riveihin kesäkuussa 2018, kun The Local Band esiintyi Helsingin Kaisaniemen puistossa Hollywood Vampiresin lämmittelijänä. Pian tämän jälkeen The Local Band kuitenkin tiedotti jatkavansa ilman Archie Cruzia, jonka viralliseksi korvaajaksi ilmoitettiin Samy Elbanna.
Muuta.
Archie Cruz vieraili rap-artisti Brädin vuonna 2015 julkaistulla ”Mestariteos”-singlellä. Vuonna 2017 hän vieraili Uniikin kappaleella ”Korkki kii”. Archie Cruz toimi myös yhtenä tuomareista Nelosen musiikkiohjelmassa "All Together Now". Hänet nähtiin myös "Selviytyjät Suomi" -televisio-ohjelman viidennellä tuotantokaudella.. Vuonna 2023 hän osallistui Farmi Suomi -televisio-ohjelmaan. Hän julkaisi ensimmäisen suomenkielisen singlensä "Elossa vielä" kesällä 2024.
Yksityiselämä.
Arttu "Archie Cruz" Kuosmanen on seurustellut aiemmin näyttelijä Pinja Kanonin kanssa. Huhtikuussa 2019 Kuosmanen kertoi seurustelevansa yhdysvaltalaisen mallin Daylon Muenznerin kanssa. Lokakuussa hän ilmoitti seurustelevansa yhdysvaltalaisen mallin Katelyn Cannellan kanssa. He menivät kihloihin marraskuussa 2019. Alkuvuodesta 2020 Kuosmanen muutti Canellan luokse Los Angelesiin. Huhtikuussa he purkivat kihlauksensa, ja Kuosmanen ilmoitti muuttavansa takaisin Suomeen. Myöhemmin Canella väitti Archie Cruzin pahoinpidelleen häntä sekä henkisesti että fyysisesti, ja kertoi tehneensä asiasta rikosilmoituksen. Santa Cruzin edustajat kielsivät kaikki Archie Cruziin kohdistuneet väitteet. Toukokuussa Kuosmanen kertoi aloittaneensa vieroitushoidon. Hän kihlautui mediapersoona Iida Vainion kanssa syyskuussa 2023 ja he saivat tyttölapsen joulukuussa 2024. Sittemmin Kuosmanen on tullut tutuksi on-off-suhteensa ruotimisesta sosiaalisessa mediassa, huonosta käytöksestään sekä alkoholi- ja rahaongelmistaan.
2024 rikosepäilyt.
Kuosmanen on syytettynä Helsingin käräjäoikeudessa kahdesta laittomasta uhkauksesta, kunnianloukkauksesta ja järjestystä ylläpitävän henkilön vastustamisesta. Epäillyt rikokset ovat uutisoinnin mukaan tapahtuneet 31. toukokuuta 2023.